‘เสี่ยต้อยติ่ง’ขาใหญ่หุ้นเมืองอุดรล้างพอร์ตเกลี้ยงมุ่งงานการเมือง
“เสี่ยต้อยติ่ง” โอนขายหุ้น SLC-LL เกลี้ยงพอร์ต
25 ส.ค. 2554

“เสี่ยต้อยติ่ง” โอน-ขายหุ้น SLC-LL เกลี้ยงพอร์ต 
เจ้าตัวเผยจังหวะไม่เอื้อให้ถือหุ้น หลังเป็นที่ปรึกษา “ขุนค้อน” แต่ยังมั่นใจธุรกิจสื่อ 
นายสุวิทย์ พิพัฒน์วิไลกุล หรือ “เสี่ยต้อยติ่ง” เจ้าของธุรกิจโรงโม่ชื่อดัง “ต้อยติ่ง” จ.อุดรธานี รายงานสำนักงานคณะกรรมการกำกับหลักทรัพย์และตลาดหลักทรัพย์ ว่า วันที่ 22 ส.ค. ที่ผ่านมา ได้โอนหุ้นบริษัท โซลูชั่น คอนเนอร์ (1998) หรือ SLC จำนวนทั้งหมด 33.33 ล้านหุ้น คิดเป็น 11% ของทุนชำระแล้วของ SLC ให้กับครอบครัวรวม 3 คน คือ หนึ่งฤทัย เกตมณี เกรียงไกร พิพัฒน์วิไลกุล และพิสิษฐ พิพัฒน์วิไลกุล 
นายสุวิทย์ กล่าวว่า โอนหุ้น SLC ทั้งหมด 11% ให้กับลูกๆ เพื่อไม่ให้เกิดปัญหาระหว่างที่เข้าไปเป็นที่ปรึกษา “สมศักดิ์ เกียรติสุรนนท์” ประธานรัฐสภา ไม่เฉพาะหุ้น SLC ที่โอนออกไป หุ้นตัวอื่นที่มีอยู่ได้โอนขายออกไปจนหมดพอร์ต
“จังหวะไม่เอื้ออำนวยให้ถือหุ้น ซึ่งผมยังมั่นใจหุ้น SLC หลังจากที่มีกลุ่มทุนใหม่ทำธุรกิจเคเบิลทีวีเข้ามาลงทุน ผมคิดว่าธุรกิจสื่อเคเบิลยังไปได้ เพียงแต่จังหวะของผมไม่มี” นายสุวิทย์ กล่าว
นายสุวิทย์ ยังรายงานสำนักงาน ก.ล.ต.ว่า วันที่ 10 ส.ค. ได้ขายหุ้น ลิฟวิ่งแลนด์ แคปปิตอล (LL) ทั้งหมด 50 ล้านหุ้น คิดเป็น 6.41% ออกไป ทำให้ไม่เหลือหุ้นอีก
ด้านนางชวนพิศ ฉายเหมือนวงศ์ กรรมการผู้จัดการ บริษัท พี พลัส พี (PLUS) กล่าวว่า บริษัทได้ชะลอการซื้อสินทรัพย์และรับโอนกิจการทั้งหมดจาก บริษัท อควา คอร์เปอเรชั่น (AQUA) ซึ่งเป็นบริษัทย่อยที่ถือหุ้น 100% เนื่องจากอยู่ระหว่างการจัดโครงสร้างธุรกิจและแหล่งเงินทุนของกลุ่มบริษัทใหม่ให้มีความเหมาะสมกับการดำเนินธุรกิจ รวมถึงแผนการขยายงานในอนาคต ส่งผลให้ยกเลิกการประชุมวิสามัญผู้ถือหุ้น ครั้งที่ 3/2554 ในวันที่ 31 ส.ค.นี้
นอกจากนี้ ยังลดทุนจดทะเบียนของ “มันตรา แอสเซ็ท” บริษัทย่อยที่ถือหุ้น 99.99% เพื่อล้างขาดทุนสะสม ส่งผลบวกต่อ PLUS ทำให้อนาคต พลัส สามารถจ่ายปันผลให้ผู้ถือหุ้นเร็วขึ้น